SKRIFTLIG FORESPØRGSEL P-2248/00

af Robert Sturdy (PPE-DE) til Kommissionen

(29. juni 2000)

Om: Eksportrestitutioner vedrørende varer, som ikke er opført i traktatens bilag I

Hvorfor har Kommissionen valgt at gennemføre en suspension af udstedelsen af restitutionslicenser for varer, som ikke er opført i traktatens bilag I, pr. 8. maj 2000 via forordning (EF) nr. 1066/2000(1)?

På hvilket retsgrundlag har Kommissionen suspenderet udstedelsen af restitutionslicenser for varer, som ikke er opført i traktatens bilag I, når der tages hensyn til, at forordning (EF) nr. 1702/1999(2) (i stk. 3a i den nye artikel 6 B, der er gengivet under forordningens artikel 1, nr. 5) henviser til artikel 9, stk. 2, i GATT-aftalen om landbrug?

Hvilket maksimumsbeløb i eksportrestitutioner kan man opnå i henhold til GATT-aftalen i indeværende regnskabsår, hvor der stadig gælder en ret til fremførsler fra tidligere år?

Hvilke foranstaltninger har Kommissionen truffet for at analysere, hvordan denne suspension af udstedelsen af restitutionslicenser påvirker den værditilvækstgenererende levnedsmiddelindustri næsten fem måneder inden regnskabsårets udgang, og for at tage hensyn hertil?

At dømme efter det valgte suspensionstidspunkt er eksporten af produkter, som kræver eksportrestitutioner, vokset med ca. 30 % i forhold til 1998-1999. Har Kommissionen konkrete oplysninger, der kan bekræfte dette?

Hvordan agter Kommissionen at sikre, at spørgsmålet om udstedelse af restitutionslicenser bliver grebet an på en mere rimelig, forudsigelig og gennemskuelig måde i de kommende regnskabsår?

(1) EFT L 119 af 20.5.2000, s. 9.

(2) EFT L 201 af 31.7.1999, s. 30.

Svar afgivet på Kommissionens vegne af Erkki Liikanen

(27. juli 2000)

Det ærede parlamentsmedlem henviser til suspension af udstedelsen af restitutionslicenser for forarbejdede landbrugsprodukter, som ikke er opført i traktatens bilag I (forordning (EF) nr. 1066/2000), pr. 8. maj 2000.

EU's forpligtelse over for GATT i budgetåret 1999-2000 beløber sig til 475 mio., hvortil eventuelt kommer de ikke udnyttede bevillinger fra de foregående år. Til orientering skal det nævnes, at budgetmyndigheden i budgettet for 1999-2000 har fastsat et beløb på 551 mio. til restitutioner vedrørende varer, som ikke er opført i bilag I.

Det skal erindres, at licensordningen først blev indført fra den 1. februar. I indeværende budgetår er der således tale om en overgangsordning, idet der til de udstedte licenser skal tilføjes de restitutionsbeløb, der var bevilget inden denne dato. Det skal bemærkes, at der på tre måneder fra den 1. februar 2000 er udstedt restitutionslicenser til et samlet beløb på over 310 mio.. På grund af den store eksportmængde (eksportrestitutioner udbetalt før den 1. marts 2000 beløb sig til 229 mio.) og den betydelige værdi af de licenser, der blev indgivet ansøgning om i den første uge af maj, mente Kommissionen, at den var nødt til at forvalte licenssystemet med stor påpasselighed under hensyntagen til EU's internationale forpligtelser.

Kommissionens beslutning blev truffet i medfør af artikel 6 B, stk. 8, i forordning (EF) nr. 1222/94. Der fastslås det, at: Hvis Kommissionen mener, at der er risiko for, at Den Europæiske Unions internationale forpligtelser misligholdes, kan den anvende en reduktionskoefficient på de licensansøgninger, der er under behandling, hvorved den navnlig tager hensyn til den beregningsmetode, der er nævnt i stk. 3 og 4. Den kan endvidere suspendere udstedelsen af licenser.

Kommissionen er klar over den virkning, suspensionen har for levnedsmiddelforarbejdningsindustrien. Den undersøger konstant situationen på markederne og de betalinger, medlemsstaterne foretager, og den vil træffe passende foranstaltninger, herunder også en eventuel genoptagelse af udstedelsen af licenser.